COM7 บวก 4% โบรกฯเชียร์ “ซื้อ” ชูเป้า32บ. คาดผลงานไตรมาส 4 โต 37% สูงสุดเป็นประวัติการณ์
COM7 บวก 4% โบรกฯเชียร์ "ซื้อ" ชูเป้า32บ. คาดผลงานไตรมาส 4 โต 37% สูงสุดเป็นประวัติการณ์ โดย ณ เวลา 15.30 น. ราคาอยู่ที่ 27.50 บาท บวก 1 บาท หรือ 3.77% สูงสุดที่ 28.25 บาท ต่ำสุดที่ 27 บาท ด้วยมูลค่าซื้อขาย 121.23 ล้านบาท
13 ธ.ค. 2562

ผู้สื่อข่าวรายงานว่า ราคาหุ้น บริษัท คอมเซเว่น จำกัด (มหาชน) หรือ COM7 ล่าสุด ณ เวลา 15.30 น. อยู่ที่ 27.50 บาท บวก 1 บาท หรือ 3.77% สูงสุดที่ 28.25 บาท ต่ำสุดที่ 27 บาท ด้วยมูลค่าซื้อขาย 121.23 ล้านบาท

ด้าน บล.เคทีบี (ประเทศไทย) ระบุในบทวิเคราะห์ (9 ธ.ค.2562) แนะนำ “ซื้อ” COM7 ราคาเป้าหมาย 32 บาท/หุ้น โดยราคาหุ้นปรับตัวเพิ่มขึ้นและ outperform SET ถึง +เพิ่มขึ้น 14%/ เพิ่มขึ้น 44% ในช่วง 3 เดือน/6 เดือน ที่ผ่านมา สะท้อนกำไรงวด 9 เดือนแรก ปี 2562 ที่เติบโตได้ดี อย่างไรก็ตามเรายังคงแนะนำให้ “ซื้อ” หุ้น COM7 เพราะระยะสั้นกำไรจะยังคงเติบโตดี (กำไรสุทธิไตรมาส 4/62 จะขยายตัวต่อเนื่องจากช่วงเดียวกันเมื่อปีก่อน และจากไตรมาสก่อน หนุนโดยยอดขาย iPhone 11 ที่ได้รับความนิยมสูง และเข้าสู่ช่วงเทศกาล high season) และกำไร 2563 ยังเติบโตได้อีก เพิ่มขึ้น 19% จากช่วงเดียวกันเมื่อปีก่อน จากรายได้ที่เพิ่มขึ้น (การขยายสาขาที่เพิ่มขึ้นต่อเนื่อง, สินค้าที่มีความหลากหลายมากขึ้น และอัตรากำไรขั้นต้นที่ดีขึ้นจาก economy of scale) รวมทั้งในระยะยาวการเข้าสู่ยุค 5G จะหนุนให้ยอดขายโทรศัพท์และอุปกรณ์ให้สูงขึ้นในช่วงอีก 5 ปีข้างหน้า
โดยคาดผลการดำเนินงานไตรมาส 4/62 จะขยายตัวทำสถิติใหม่ คาดผลการดำเนินงานไตรมาส 4/62 จะขยายตัวเพิ่มขึ้น 37% จากช่วงเดียวกันเมื่อปีก่อน, เพิ่มขึ้น 26% จากไตรมาสก่อน จากรายได้ที่เพิ่มขึ้นมากกว่า เพิ่มขึ้น 22% จากช่วงเดียวกันเมื่อปีก่อน, เพิ่มขึ้น 29% จาดไตรมาสก่อน หนุนโดยปัจจัยฤดูกาลที่มีการทยอยเปิดตัว iPhone และ Android ใหม่ในช่วงครึ่งปีหลัง 2562
รวมถึงสินค้า Apple มีความต้องการที่สูง ทั้ง iPhone 11 และรุ่น n-1 ที่มียอดขายเพิ่มขึ้น ภายหลัง Apple ลงมาแข่งขันด้านราคา ส่งผลให้ส่วนแบ่งการตลาดของ Apple หลังที่มีการขาย iPhone 11 ปรับตัวเพิ่มขึ้น ณ สิ้น พ.ย. อยู่ที่ 23.1% จาก ต.ค. ที่ 21.9% (Figure 1) รวมทั้งยอดขาย iPad ยังมีส่วนแบ่งการตลาดที่สูงกว่า 66% ในเดือน พ.ย. (Figure 2)
พร้อมทั้งบริษัทมีแผนที่จะเพิ่มสาขาจำนวน 62 สาขาในไตรมาส 4/62 ส่งผลให้ ณ สิ้นปีบริษัทจะมีสาขารวมที่ 785 สาขา และบริษัทมีการจัดโปรโมชั่นในช่วงปลายปี เช่น 7 More Gadget Gift Fest ที่ช่วยกระตุ้นยอดขายสินค้า Accessories และเพิ่ม Gross profit margin
ทั้งนี้ คงกำไรสุทธิปี 2563 จะขยายตัวเพิ่มขึ้น 19% เรายังคงประมาณการกำไรสุทธิปี 2563 ที่ 1.42 พันล้านบาท (เพิ่มขึ้น 19% จากช่วงเดียวกันเมื่อปีก่อน) จากรายได้ที่เพิ่มขึ้น หนุนโดยจำนวนหน้าร้านที่สูง, สินค้าที่จำหน่ายมีความหลากหลายมากขึ้น ทั้งด้าน Gaming และ IoT, การหาพันธมิตรทางการค้าอย่างต่อเนื่อง เช่น Kerry ที่ช่วยลดค่าใช้จ่าย SG&amp;A ลง และการเปิดตัว 5G ที่จะประมูลในช่วงต้นปี 2563 ซึ่งเราคาดว่าจะช่วยให้ Average selling price ปรับตัวเพิ่มขึ้น 20% และอัตราการเปลี่ยนแปลงสมาร์ทโฟน และสินค้า IT ใหม่จะสูงขึ้น โดยสังเกตจากจำนวนคนไทยที่ใช้ Smartphone เพิ่มขึ้นเป็น 30.2 ล้านคน และมี penetration rate ที่ปรับขึ้นเป็น 43% ในปี 2563 (Figure 3-4)
อย่างไรก็ตาม ราคาเป้าหมาย 32.00 บาท อิง 2020E PER ที่ 27.0x (+0.5SD above 4-yr average) จากยอดขายสินค้า Apple ที่กลับมาสูงขึ้น และทำให้ผลการดำเนินงานในระยะยาวเพิ่มขึ้นสูงอยู่ที่ 2018-21E EPS CAGR ที่ 20.6% นอกจากนี้ COM7 ยังมี key catalyst จากการเข้ามาของเทคโนโลยี 5G ในช่วงปีหน้าที่จะช่วยเพิ่มยอดขาย Smartphone และสินค้า IT ควบคู่ต้นทุนการดำเนินงานที่ลดลงจาก Synergy กับ BTS